አፋር እና ሶማሌ ክልሎች ላይ የአንበጣውን የሕይወት ዑደት ማቋረጥ ካልተቻለ ስርጭቱ አሁን ካለበትም እንደሚጭምር የአማራ ክልል ግብርና ቢሮ አስታወቀ፡፡
የአንበጣ መንጋው ከዚህ በፊት ተከስቶ ከነበረባቸው ስድስት ወረዳዎች ስርጭቱን በማስፋት ዘጠኝ ወረዳዎችን ማዳረሱን ነው ቢሮው ያስታወቀው፡፡
የቢሮው ምክትል ኃላፊ ዶክተር ሰሎሞን አሰፋ እንደገለጹት ባለፉት ሳምንታት በክልሉ የአንበጣ መንጋ በተከሰተባቸው አካባቢዎች በባሕላዊ መንገድ፣ በሰው ኃይል እና በማሽን በመታገዝ የመከላከል ሥራ ተሠርቷል፡፡
ይሁን እንጅ ከትናንት ጀምሮ በባቲ እና ኮምቦልቻ መካከል ከፍተኛ ቁጥር ያለው የአንበጣ መንጋ ከ45 ደቂቃ በላይ ያለማቋረጥ መስመር ሰርቶ ይበር እንደነበር ዶክተር ሰሎሞን ገልጸዋል፡፡ የአንበጣ መንጋው ክልሉ ከአፋር ጋር በሚዋሰንባቸው በሰሜን ወሎ ራያ ቆቦ፣ ጉባ ላፍቶ እና ሀብሩ፣ በደቡብ ወሎ ወረባቡ፣ ቃሉ እና አርጎባ፣ በኦሮሞ ብሔረሰብ አስተዳድር ደግሞ ባቲ፣ ደዌ ሀረዋ እና አርጡማ ፉርሲ ወረዳዎች መከሰቱን ነው ዶክተር ሰሎሞን የተናገሩት፡፡